CELEX: 32018D1919
Language: ro
Date: 2018-12-04 00:00:00
Title: Decizia de punere în aplicare (UE) 2018/1919 a Consiliului din 4 decembrie 2018 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată

7.12.2018   
               
               
                  RO
               
               
                  Jurnalul Oficial al Uniunii Europene
               
               
                  L 311/32
               
            
         DECIZIA DE PUNERE ÎN APLICARE (UE) 2018/1919 A CONSILIULUI
         din 4 decembrie 2018
         de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată
         CONSILIUL UNIUNII EUROPENE,
         având în vedere Tratatul privind funcționarea Uniunii Europene,
         având în vedere Directiva 2006/112/CE a Consiliului din 28 noiembrie 2006 privind sistemul comun al taxei pe valoarea adăugată (1), în special articolul 395 alineatul (1),
         având în vedere propunerea Comisiei Europene,
         întrucât:
         
                     (1)
                  
                  
                     Articolul 287 punctul 14 din Directiva 2006/112/CE autorizează Polonia să acorde o scutire de la plata taxei pe valoarea adăugată (TVA) persoanelor impozabile a căror cifră de afaceri anuală nu depășește echivalentul în moneda națională a 10 000 EUR, la cursul de schimb din ziua aderării sale.
                  
               
                     (2)
                  
                  
                     În temeiul Deciziei 2009/790/CE a Consiliului (2), Polonia a fost autorizată să acorde o scutire de la plata TVA persoanelor impozabile a căror cifră de afaceri anuală nu depășește echivalentul în moneda națională a 30 000 EUR, la cursul de schimb din ziua aderării acestei țări, până la 31 decembrie 2012. Autorizația de a aplica măsura specială respectivă a fost ulterior prelungită până la 31 decembrie 2015 prin Decizia de punere în aplicare 2012/769/UE a Consiliului (3) și până la 31 decembrie 2018 prin Decizia de punere în aplicare (UE) 2015/1173 a Consiliului (4). Decizia de punere în aplicare (UE) 2016/2090 a Consiliului (5) a majorat pragul de scutire la echivalentul în moneda națională a 40 000 EUR.
                  
               
                     (3)
                  
                  
                     Prin scrisoarea înregistrată de Comisie la 15 mai 2018, Polonia a solicitat autorizarea de a continua scutirea de la plata TVA a persoanelor impozabile a căror cifră de afaceri anuală nu depășește echivalentul în moneda națională a 40 000 EUR.
                  
               
                     (4)
                  
                  
                     În conformitate cu articolul 395 alineatul (2) al doilea paragraf din Directiva 2006/112/CE, Comisia a transmis cererea Poloniei către celelalte state membre, prin scrisoarea din 20 iulie 2018, cu excepția Spaniei, căreia i-a fost transmisă cererea prin scrisoarea din 23 iulie 2018. Prin scrisoarea din 23 iulie 2018, Comisia a notificat Poloniei că dispune de toate informațiile necesare pentru evaluarea cererii.
                  
               
                     (5)
                  
                  
                     Din informațiile furnizate de Polonia reiese că motivele care stau la baza cererii de derogare rămân în mare măsură neschimbate. Această măsură simplifică obligațiile care le revin întreprinderilor, în beneficiul unui număr mai mare de persoane impozabile cu activitate economică limitată. În același timp, ea are drept rezultat reducerea sarcinii administrative a administrației fiscale, prin limitarea necesității de a controla persoanele impozabile mici, operațiune relativ costisitoare în raport cu valoarea TVA implicată. Măsura specială respectivă este complet opțională pentru persoanele impozabile.
                  
               
                     (6)
                  
                  
                     Dat fiind că pragul mai ridicat a avut ca efect reducerea obligațiilor în materie de TVA ale întreprinderilor mici, care pot opta în continuare pentru regimul normal de aplicare a TVA în conformitate cu articolul 290 din Directiva 2006/112/CE, Polonia ar trebui să fie autorizată să prelungească măsura specială pentru o nouă perioadă limitată, până la 31 decembrie 2021.
                  
               
                     (7)
                  
                  
                     Întrucât articolele 281-294 din Directiva 2006/112/CE care reglementează regimul special pentru întreprinderile mici fac obiectul unei reexaminări, este posibilă adoptarea unei directive care să modifice respectivele articole și care să stabilească o dată de la care statele membre trebuie să aplice dispoziții naționale, anterioară datei de expirare a perioadei de valabilitate a derogării, și anume 31 decembrie 2021. În acest caz, prezenta decizie ar trebui să nu se mai aplice.
                  
               
                     (8)
                  
                  
                     Derogarea nu are impact asupra resurselor proprii ale Uniunii provenind din TVA, deoarece Polonia urmează să efectueze un calcul de compensare în conformitate cu articolul 6 din Regulamentul (CEE, Euratom) nr. 1553/89 al Consiliului (6).
                  
               
                     (9)
                  
                  
                     Prin urmare, Decizia 2009/790/CE ar trebui modificată în consecință,
                  
               ADOPTĂ PREZENTA DECIZIE:
         
            Articolul 1
            Articolul 2 din Decizia 2009/790/CE se înlocuiește cu următorul text:
            
               
                  „Articolul 2
                  Prezenta decizie se aplică de la 1 ianuarie 2010 până la prima dintre următoarele două date:
                  
                              (a)
                           
                           
                              31 decembrie 2021;
                           
                        
                              (b)
                           
                           
                              data de la care statele membre trebuie să aplice dispozițiile naționale pe care trebuie să le adopte în cazul în care se adoptă o directivă de modificare a articolelor 281-294 din Directiva 2006/112/CE care reglementează regimul special pentru întreprinderile mici.”
                           
                        
            
         
         
            Articolul 2
            Prezenta decizie produce efecte de la data notificării acesteia.
            Se aplică de la 1 ianuarie 2019.
         
         
            Articolul 3
            Prezenta decizie se adresează Republicii Polone.
         
         
            Adoptată la Bruxelles, 4 decembrie 2018.
            
               
                  Pentru Consiliu
               
               
                  Președintele
               
               H. LÖGER
            
         
         
            (1)  JO L 347, 11.12.2006, p. 1.
         
            (2)  Decizia 2009/790/CE a Consiliului din 20 octombrie 2009 de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 283, 30.10.2009, p. 53).
         
            (3)  Decizia de punere în aplicare 2012/769/UE a Consiliului din 4 decembrie 2012 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 338, 12.12.2012, p. 27).
         
            (4)  Decizia de punere în aplicare (UE) 2015/1173 a Consiliului din 14 iulie 2015 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 189, 17.7.2015, p. 36).
         
            (5)  Decizia de punere în aplicare (UE) 2016/2090 a Consiliului din 21 noiembrie 2016 de modificare a Deciziei 2009/790/CE de autorizare a Republicii Polone de a aplica o măsură derogatorie de la dispozițiile articolului 287 din Directiva 2006/112/CE privind sistemul comun al taxei pe valoarea adăugată (JO L 324, 30.11.2016, p. 7).
         
            (6)  Regulamentul (CEE, Euratom) nr. 1553/89 al Consiliului din 29 mai 1989 privind regimul unitar definitiv de colectare a resurselor proprii provenite din taxa pe valoarea adăugată (JO L 155, 7.6.1989, p. 9).